tartuNLP/wikipedia-smugri-20251201 huggingface dataset:
Alban William Phillips

Alban William Housego Phillips (1914–1975) oli uusiseelantilainen taloustieteilijä, joka tutki erityisesti työllisyyden ja inflaation välistä yhteyttä. Hänen kehittämänsä Phillipsin käyrä on vuonna 1958 esitelty teoria, jonka mukaan työttömyys vaikuttaa inflaatioon käänteisesti. Korkean työttömyyden aikana inflaatio on siis matala ja täystyöllisyyttä kohti siirryttäessä inflaatio suurenee. 
Phillips oli Lontoon yliopiston taloustieteen professori 1958–1967, minkä jälkeen hän toimi Australian kansallisen yliopiston professorina. Hän päätyi Phillipsin käyrä -teoriaansa tutkiessaan sadan vuoden ajalta erityisesti Britannian talouselämän vaiheita. Ne osoittivat, että korkea työllisyysaste merkitsee nopeaa inflaatiota ja vastaavasti matala inflaatio edellyttää suurta työttömyyttä. Talouspolitiikassa tämä yhteys johti Phillipsin mukaan siihen, että oli valittava kahdesta pahasta jompikumpi: joko inflaatio tai työttömyys. Pillipsin käyrä oli syntyaikanaankin kiistelty, ja nykyään sitä pidetään liian yksioikoisena. Tutkijauransa myöhempinä vuosina Phillips tutki myös erilaisia talouselämän optimointimenetelmiä.
Elämä.
Phillips syntyi 18. marraskuuta 1914 Te Rehungassa, Dannevirkessa, Uuden-Seelannin pohjoissaarella. Hän valmistui ylioppilaaksi joulukuussa 1929, pian viidennentoista syntymäpäivänsä jälkeen, mutta lama keskeytti hänen koulutuksensa. Seuraavien kymmenen vuoden aikana Phillips mm. piti elokuvateatteria Tuaissa; ansaitsi elantonsa ampumalla krokotiileja; matkusti Britanniaan Kiinan ja Venäjän kautta (jossa hän ei kyennyt saamaan työtä kaivoksissa poliittisten vankien runsaan tarjonnan vuoksi); valmistui Institute of Electrical Engineersistä marraskuussa 1938 useiden vuosien kirjeopintojen jälkeen.
Elokuussa 1940 Phillips nimitettiin RAF:in sotatarvikeupseeriksi Kallanyn lentoasemalle Singaporeen. Hänet evakuoitiin Singaporesta "The Empire Star" -laivalla. Hän seisoi konekiväärin varressa 3½ tunnin ajan japanilaisten yrittäessä upottaa laivan. 
Pian sen jälkeen hän ilmoittautui vapaaehtoiseksi Jaavalla, jossa japanilaiset lentokoneet ampuivat hänet alas. Hän ja kaksi kollegaa yrittivät tehdä käytöstä poistetusta linja-autosta merikelpoisen aluksen, jolla seilata Australiaan, mutta paikalliset kyläläiset kavalsivat heidät, ja heidät vangittiin.
Philips vietti sotavankileirillä kolme ja puoli vuotta. Vapautumisensa aikoihin Philips painoi vain 44 kg.
Sota-ansioistaan Phillips nimettiin Brittiläisen imperiumin ritarikunnan jäseneksi ("Member of the Order of the British Empire", MBE)
Hän suoritti sosiologian perustutkinnon vuonna 1949 ja tohtorin tutkinnon taloustieteessä vuonna 1953. Hän nousi London School of Economicsin taloustieteen professoriksi vuonna 1958. Hän otti vastaan nimityksen Australian kansallisessa yliopistossa vuonna 1967 ja opetti sittemmin Aucklandin yliopistossa.
Loppuaikoinaan hän kärsi 54-vuotiaana saamansa aivohalvauksen seurauksista. 4. maaliskuuta 1975 hän sai toisen halvauksen, joka vei häneltä hengen.
Panos taloustieteen kehitykseen.
Opiskeluaikoinaan Philips rakensi Moniacin, jääkaapin kokoisen laitteen, joka kuvasi rahan varantoja ja virtauksia värjätyn veden avulla.
Ranskansininen

Ranskansininen ("Bleu de France") on väri, joka on tyypillisesti edustanut Ranskaa. Sinistä on käytetty ranskalaisten monarkkien heraldiikassa vähintään 12. vuosisadalta asti, jolloin kuninkaiden kultainen lilja esitettiin ensi kerran sinisellä taustalla. Viime aikoina on käytetty kirkkaampaa versiota, joka perustuu tricolorin siniseen, erityisesti urheiluyhteyksissä. Ranskan kansallisjoukkueet käyttävät jokaisessa lajissa yleensä sinistä päävärinään.
Sininen on Ranskan kansallinen kilpaurheiluväri, minkä vuoksi moni ranskalainen moottoriurheiluryhmä on käyttänyt sitä, mukaan lukien Alpine, Amilcar, Ballot, Bugatti, Delage, Delahaye, Gordini, Ligier, Mathis, Matra, Panhard, Pescarolo Sport, Prost Grand Prix, Rondeau, Salmson, Talbot-Lago, Voisin. 
Värikoordinaatit.
Tässä ranskansinisen väripinnan (oheinen väriruutu) värikoordinaatteja (skaalalla 0-255): 
Bleu de France kaupallisena nimenä.
Ranskansinisen mukaan on nimetty risteilyalus "MS Bleu de France".
Morgam-Viibus

Morgam-Viibus tai Morgam-Viipus (, ) on tunturi Inarin Lapissa Lemmenjoen eteläpuolella Lemmenjoen kansallispuistossa. Sen korkeus on noin 600 metriä ja se on Viipustuntureista korkein. Lisäksi se on Lemmenjoen kansallispuiston sekä Inarin kunnan korkein kohta.
Raúl Prebisch

Raul Prebisch (1901–1986) oli argentiinalainen taloustieteilijä. Vuodesta 1950 hän toimi Yhdistyneiden Kansakuntien eri tehtävissä, esimerkiksi YK:n kauppa- ja kehityskonferenssin Unctadin pääjohtajana.
Prebisch toimi taloustieteen professorina Buenos Airesin yliopistossa vuosina 1925–1948. Kyseisen kauden aikana hän toimi myös maan apulaisvaltiovarainministerinä ja Argentiinan Pankin pääjohtajana. Tutkijana Prebisch perehtyi erityisesti kehitysmaiden ongelmiin ja ehdotti niiden aseman parantamiseksi suojatulleja, talousavun lisäämistä ja kehitysmaiden viennin kasvattamista. Tätä Prebischin mallia pidetään edelleen käyttökelpoisena toimintatapana. Prebisch sai vuonna 1974 Intian valtion myöntämän Jawaharlal Nehru -palkinnon kansojen välisen ymmärtämyksen, hyvän tahdon ja ystävyyden edistämisestä.
Morgenstern

Morgenstern on muun muassa seuraavien henkilöiden sukunimi:
Suomi-Derby

Suomi-Derby oli Raviurheilijoiden Liiton (myöh. Suomen Hevosenomistajien Keskusliitto ry) perustama vuosina 1963–1975 (1982) järjestetty Suomen ensimmäinen ravihevosten ikäluokkakilpailu, joka oli tarkoitettu kolmivuotiaille lämminverisille ja nelivuotiaille suomenhevosille. 
Aluksi kilpailu järjestettiin Suurmestaruusravien yhteydessä vuoteen 1969 ja sen jälkeen omana kilpailunaan. Vuodesta 1976 kilpailun nimeksi muutettiin Nuorten Suurravit. Viimeisen kerran kilpailu ajettiin ravilakkovuonna 1982 Riihimäellä, ja tuolloin suomenhevosten lähtö meni peruutukseen, mahdollisesti Suikun ylivoiman ja vastaavan tyyppisen sh-sarjan Kristalliravien läheisyyden johdosta. Asiaan vaikutti myös ravipäivien viime hetken siirrot ja Hevosurheilu-lehden kilpailukutsujen taittovirheet.
Brennholtetin kalliopiirros

Brennholtetin kalliopiirros (myös Gundersenhaugenin kalliopiirros) sijaitsee Narvikissa Nordlandissa Norjassa. Se on yksinäinen kalliopiirros, jonka aiheena on hirvieläin. Kuvio sijaitsee Narvikin keskustassa. Se ajoitetaan noin 4000 eaa. eli Norjan jääkauden jälkeisen kivikauden loppupuoliskolle.
Tutkimus.
Piirroksen löysi Omar Bjarkøy ja sen tutki Povl Simonsen samana vuonna 1958.
Ajoitus.
Norjassa on nykyään suuri yksimielisyys siitä, että useimmat kalliopiirrokset tehtiin veden äärelle. Silloin olisi Brennholtetin piirros tehty merenrantaan veden ollessa 27,5 metriä korkeammalla kuin nykyään. Meri on jääkauden jälkeisen maankohoamisen vuoksi laskenut saman verran. Kun maankohoamisen historia tunnetaan, voidaan esittää piirroksille ajoitus 5200 BP eli 4040−3970 eaa..
Piirroksen sijainti.
Piirroskohde sijaitsee keskellä Narvikin kaupunkia ja opastettu polku lähtee läpikulkutien ja rautatien varrelta osoitteesta Einerveien 99 kohti piirroskohdetta. Toinen lähestymissuunta olisi Vassvikan vierasvenesatamasta. Piirrosalue sijaitsee Brennholtetin mäen päällä, josta löytyy helposti pyöreä silokallio. Piirros sijaitsee kallion pohjoiseen viettävällä sivulla. Kohde on aidattu rautaketjulla ja sen urat on maalattu punaisella maalilla kuvion korostamiseksi.
Muinainen ympäristö.
Piirtämisaikana meri oli 27,5 metriä ylempänä ja ympäröivä seutu sijaitsi länteen työntyvän niemen päässä. Pohjoispuolella niemen ohittaa Herjangenin vuono, jonka kahden vuonon Rombakenfjordin ja Beisfjordenin väliseen haaraan niemi jää. Niemen seutu on ollut ihmiselle maastollisesti otollinen ympäristö liikkua ja oleskella. Niemen muodostaman vuoriketjun korkein vuori kohoaa yli 1400 metriä merenpinnan yläpuolelle. Piirrokselta näkee Herjangenvuonon yli suoraan Sletjordin kalliopiirroksille. Sletjord 3 on lähes samanikäinen tämän kanssa. 
Piirros sijaitsee paikalla, josta Jan Magne Gjerden mukaan hirvet kävelivät veteen tai nousivat sieltä ylittäessään vuonon ulapan etsiessään ruokalaitumia saarista.
Kalliopiirros.
Piirros esittää hirveä, joka katsoo oikealle. Se on piirretty hakkaamalla kallion pinta rikki. Hirvi on piirretty 2−3 senttimetriä leveän ääriviivan avulla, joka on säilynyt erittäin hyvin eroosiota vastaan. Hirvi on lähes luonnollisessa koossa, sarveton ja se on piirretty naturalistisesti hirven tuntomerkkejä seuraten. Hirvi on 2,15 metriä pitkä ja 1,84 metriä leveä. Jalat ovatkin huomattavan pirkät. Piirros on näkynyt veneeseen merellä silloin, kun merenpinta oli 27,5 metriä ylempänä.
Manuel Alejandro

Manuel Alejandro (s. 1933) on espanjalainen viihdemusiikin säveltäjä, joka on säveltänyt erityisesti rakkaudesta kertovia balladeja. Hän oli aktiivisimmillaan 1960-luvulta 1990-luvulle. Hän on työskennellyt esimerkiksi Luis Miguelin, Plácido Domingon, Julio Iglesiasin, Raphaelin, Hernaldo Zúñigan, José Josén, José Luis Rodriguezin, Emmanuelin, Enrique Guzmánin, Isabel Pantojan, Rocío Juradon, Rudy Marquezin ja Jeanetten kanssa.
Alejandro on säveltänyt yli 500 kappaletta. Hänen tunnetuimpiin sävellyksiin kuuluvat Julio Iglesiasin esittämät "Lo mejor de tu vida" ja "Un hombre solo""."
Alejandro sävelsi Espanjan vuosien 1966 ja 1967 euroviisuedustuskappaleet "Yo Soy Aquél" ja "Hablemos Del Amor" ja toimi vuonna 1967 myös Espanjan kapellimestarina kilpailussa. Molemmat kappaleet esitti Raphael.
Nils Malmros

Nils Sigurd Malmros (s. 5. lokakuuta 1944 Århus) on tanskalainen elokuvaohjaaja, koulutukseltaan kirurgi. Hänet tunnetaan erityisesti nuorten aikuistumiskuvauksistaan, joissa hän on hyödyntänyt omia nuoruuskokemuksiaan Århusissa. Hänen tunnetuimmat elokuvansa ovat trilogia 1950-luvun koululaisista: "Lars-Ole 5C" (1973), "Pojat on poikia" ("Drenge", 1977) ja "Tiedon puu" ("Kundskabens træ", 1981). "Tiedon puu" on yksi kymmenestä Tanskan kulttuurikaanoniin valitusta elokuvasta. Malmros on voittanut kolme tanskalaisen elokuvan Robert-palkintoa ja neljä Bodil-palkintoa.
Uran alku.
Malmros syntyi Århusin yliopiston neurokirurgian professorin Richard Malmrosin poikana. Hän halusi huonekalusuunnittelijaksi, muttei päässyt arkkitehtuurikouluun ja ryhtyi opiskelemaan isänsä alaa, lääketiedettä, vuonna 1965. Hän valmistui vasta 1988, yli 20 vuoden ja viiden pitkän elokuvan jälkeen. Elokuvanteosta hän kiinnostui nähtyään opiskeluaikana François Truffaut’n elokuvan "Jules ja Jim" ja luettuaan siitä kirjailija Klaus Rifbjergin tekemän analyysin.
Vähälle huomiolle jääneen esikoiselokuvansa "En mærkelig kærlighed" Malmros teki omilla ja ystäviensä rahoilla. Seuraavaa elokuvaa "Lars Ole 5C" varten Malmros haki tukea käsikirjoitus- ja tuotantovaiheessa, mutta Tanskan elokuvainstituutti piti tarinaa lastenelokuvana eikä myöntänyt tukea. Elokuva kuitenkin menestyi sekä arvosteluissa että kaupallisesti ja palkittiin Bodil-palkinnolla vuoden parhaana tanskalaiselokuvana. Malmros pääsi näin tekemään kolmatta elokuvaansa ja toista koulunuorten kehitystarinaansa, lukiolaisista kertovaa "Pojat on poikia". 
1980- ja 1990-luvut.
Suurimman arvostuksen Malmrosin elokuvista sai murrosikäisten kuvaus "Tiedon puu" (1981), muun muassa jälleen Bodil-palkinnon parhaana elokuvana. Kolmannen parhaan elokuvan palkintonsa Malmros sai vuoden 1983 elokuvallaan "Rupikonna" ("Skønheden og udyret", Suomessa myös nimellä "Kaunotar ja hirviö"). Se kertoo tyttären ja ylisuojelevan isän suhteesta. Vuoden 1989 elokuva "Århus by Night" oli Malmrosin kunnianosoitus Truffaut’n "Amerikkalaiselle yölle." Tämä ”metaelokuva” käsittelee elokuvaa tekevää tuotantoryhmää ja perustuu elokuvan "Pojat on poikia" kuvauskokemuksiin kymmentä vuotta aiemmin Århusissa. Vuoden 1992 "Ahdistava rakkaus" ("Kærlighedens smerte") kertoo opiskelijapojan sydänsuruista ja masennuksesta. Vuonna 1997 Malmros filmatisoi Jørgen-Frantz Jacobsenin Färsaarille sijoittuvan romaanin "Barbara" (1939).
2000- ja 2010-luvut.
Vuonna 2002 Malmros palasi henkilökohtaisiin aiheisiin tekemällä mustavalkoisen, dokumentaaristyylisen elokuvan "Totuuden jäljillä" isänsä kokemuksista. Siinä ikääntynyt kirurgi saa haasteen oikeuteen nuorena tekemästään hoitovirheestä, kun potilas kuolee 42 vuoden päästä leikkauksesta. Vuonna 2009 Malmros ohjasi "Tiedon puun" eräänlaisen jatko-osan "Kærestesorger", jossa hän kuvasi lukioikäisiä näyttelijöitään kahden vuoden aikana. Vuoden 2013 elokuva "Sorg og glæde" on draama psyykkisesti sairaan vaimonsa ja pienen tyttärensä menettävästä elokuvaohjaajasta. Tätäkin aihetta Malmros on sanonut omiin kokemuksiinsa pohjautuvaksi.
Morgamjärvi

Morgamjärvi, aiemmin myös Morkamojärvi () on Lemmenjoen suvantojärvi Inarissa. Sen pinta-ala on 23,11 ha ja päävesistö Paatsjoki.
Våganin kalliopiirrokset

Våganin kalliopiirrokset sijaitsevat Bodøssa Nordlandissa Norjassa. Kalliopiirroksista on selvästi näkyvissä enää yksi hirveä esittävä kuvio. Se ajoitetaan vuoteen 7500 eaa. eli Norjan jääkauden jälkeisen kivikauden alkupuolelle.
Tutkimus.
Piirrokset löysi koululainen Inger Anne Berthelsen Skeietistä.
Ajoitus.
Norjassa on nykyään suuri yksimielisyys siitä, että useimmat kalliopiirrokset tehtiin veden äärelle. Silloin olisi Våganin piirrokset tehty merenrantaan veden ollessa 52 metriä korkeammalla kuin nykyään. Meri on jääkauden jälkeisen maankohoamisen vuoksi laskenut saman verran. Kun maankohoamisen historia tunnetaan, voidaan esittää piirroksille ajoitus 8400 BP eli 7520−7480 eaa.. Ajoitusta tukee myös piirtotapa, jossa kallion pintaa hiotaan rikki. Se edelsi myöhempää tapaa, jossa pinta hakattiin rikki.
Piirrosalue.
Piirroskentän sijainti.
Piirrokset sijaitsevat silokalliolla, joka laskee länteen 25−30 asteen kulmassa. Piirroskenttä on luode-kaakko-suuntainen ja kooltaan 7,5x3 metriä. Vuorien rinteet laskevat alas etelään, jossa kulkee valtatie 80 Skjerstadvuonon rantaa pitkin. Kalliopiirros sijaitsee noin 200 metriä tieltä 52 metrin korkeudessa.
Kalliopiirrokset.
Piirroskentässä on ollut vähintään kolme kuviota, jotka on piirretty kallion pintaan hiomalla sen pinta rikki. Huomattavin kuvio on hirvi, joka katsoo oikealle kaakkoon. Hirven ääriviivat ovat selvästi näkyvissä ja lajin tunnusmerkki pehmeänä roikkuva turpa on piirretty huolellisesti näkyviin. Sen mitat ovat 3,15×1,95 metriä. Hirvi on sarveton, mutta sen korvat on piirretty selvästi näkyviin. Muista kuvioista erottuu vain katkelmia eikä niitä ole enää voitu dokumentoida yksikäsitteisesti.
Piirroskenttään on ilmestynyt moderneja piirroksia, jotka ovat turistien tai paikallisten sinne piirtämiä.
Giannutri

Giannutri on pieni, Toscanan saaristoon kuuluva kuun sirpin muotoinen saari Tyrrhenanmeressä, Toscanan rannikon edustalla. Saari on saariryhmän eteläisin ja sen pinta-ala on vain 2.6 neliökilometriä. Muinaiset roomalaiset tunsivat saaren nimellä "Dianium" ja kreikkalaiset nimellä "Artemisia".
Giannutri on osa Toscanan saariston kansallispuistoa. Asukkaita siellä on talvisin parikymmentä muuten saari on asumaton. Korkeiden kallioiden vuoksi saarella pesii valtava määrä erilaisia lintuja. Saaren luonto ja vesistö on muutenkin monimuotoinen eläinlajeiltaan.
Juri Heinämäki

Juri Heinämäki (s. 5. kesäkuuta 1987) on suomalainen koripallovalmentaja.
Elämä ja ura.
Heinämäki aloitti valmentajanuransa Forssan Koripojissa, jossa hän valmensi useita eri ikäluokkia, toimi seuran valmennuspäällikkönä ja vuosina 2011–2013 miesten edustusjoukkueen apuvalmentajana. Toukokuussa 2013 hänet nimettiin seuran miesten edustusjoukkueen päävalmentajaksi. Hän jatkoi pestissä myös kauden 2014–2015.
Kesäkuussa 2015 julkistettiin Heinämäen siirtyminen Tampereen Pyrinnön tyttöjuniorien päävalmentajaksi ja seuran naisten edustusjoukkueen apuvalmentajaksi. Heinämäen johdolla Pyrinnön naiskoripalloon muodostettiin miesten kaltainen pelaajapolku aina pääsarjatasolle asti. Heinämäki on suorittanut HKVT-valmentajatutkinnon. Hän toimi kauden aikana myös Pyrinnön M1DA:ssa pelanneen reservijoukkueen apuvalmentajana.
Kaudeksi 2016–2017 Heinämäki sai tehtäväalueekseen Pyrinnön junioripelaajien siirtymävaiheen aikuisten sarjoihin, mihin kuului muun muassa urheiluakatemian aamuharjoitusvalmennus ja A-poikajoukkueen valmennusryhmässä toimiminen. Hän toimi myös seuran miesten edustusjoukkueen apuvalmentajana ja sen reservijoukkueen päävalmentajana.
Pyrinnön naisten edustusjoukkue nousi kaudeksi 2020–2021 pääsarjaan. Joukkue ei voittanut otteluakaan vuodenvaihteeseen mennessä, jolloin Heinämäki siirrettiin pois päävalmentajan paikalta. Hän jatkoi Pyrinnön tyttöpuolen päävalmentajana ja pelaajapolun kehittäjänä.
Lauri Haataja

Lauri Haataja (21. elokuuta 1947 Tavastkenkä, Pyhäntä – 4. syyskuuta 2012 Helsinki) oli suomalainen historioitsija, tietokirjailija ja valtiotieteen lisensiaatti.
Haataja valmistui ylioppilaaksi Oulun lyseosta ja opiskeli poliittista historiaa Helsingin yliopistossa. Hän valmistui valtiotieteen lisensiaatiksi vuonna 1981.
Haataja toimi Helsingin yliopistossa assistenttina ja tutkijana vuosina 1971–1993 ja oli Helsingin Sanomien kirjallisuuskriitikkona yli 20 vuoden ajan. Vuosina 1996–2004 hän oli Riihimäellä sijaitsevan Suomen Metsästysmuseon johtaja.
Urallaan Haataja kirjoitti useita Suomen 1900-luvun poliittiseen ja sotahistoriaan liittyviä teoksia. Vuonna 1991 Haatajan ja Martti Lintusen teos "Karjala-nostalgia" oli Tieto-Finlandia-palkintoehdokkaana.
Posidonia oceanica

Posidonia oceanica on Välimeressä elävä meriheinälaji.
Se on kotoperäinen Välimeren laji ja Välimeren yleisin meriheinälaji. Sen kanta on pienentynyt troolauksen ja veneilyn, rantarakentamisen ja rehevöitymisen takia.
Kasvustot leviävät suvuttomasti ja voivat tulla tuhansien vuosien ikäisiksi. Espanjan Formenteran saaren läheltä on löydetty kasvusto, jonka iäksi arvioidaan jopa 200 000 vuotta.
Year Zero (kappale)

Year Zero on ruotsalaisen heavy metal -yhtye Ghostin kappale ja järjestyksessään toinen single yhtyeen vuoden 2013 studioalbumilta "Infestissumam". Albumista julkaistiin 10" kuvalevy- sekä 10" läpinäkyvän vihreä vinyylipainos.
Singlen kansikuva pohjautuu John Martinin maalaukseen "Satan Presiding at the Infernal Council".
Hyvin Jepkemoi

Hyvin Kiyeng Jepkemoi (s. 13. tammikuuta 1992) on kenialainen yleisurheilija, jonka päämatka on 3 000 metrin estejuoksu.
Jepkemoi voitti Mosambikin Maputossa järjestetyissä Afrikan kisoissa 2011 kultaa 3 000 metrin estejuoksussa ajalla 10.00,50. Lisäksi hän oli neljäs 5 000 metrin juoksussa. Porto-Novon Afrikan-mestaruuskilpailuissa 2012 hän sai 3 000 metrin estejuoksussa pronssia ajalla 9.45,95. Moskovan MM-kilpailuissa 2013 hän sijoittui estejuoksussa kuudenneksi. Hän voitti 3 000 metrin estejuoksun maailmanmestaruuden Pekingissä 2015 ajalla 9.19,11. Rio de Janeiron olympialaisissa 2016 hän sai pronssia ajalla 9.07,12.. 
Jepkemoi sijoittui Kampalan maastojuoksun MM-kilpailuissa 2017 neljänneksi ja voitti joukkuekultaa. Lontoon MM-kilpailuissa 2017 hän sai 3 000 metrin estejuoksussa pronssia ajalla 9.04,03. Dohan MM-kilpailuissa 2019 hän oli samassa lajissa kahdeksas. Vuodelle 2021 siirretyissä Tokion olympialaisissa hän saavutti 3 000 metrin estejuoksussa pronssia ajalla 9.05,39.
Jopi Nyman

Jopi Nyman (s. 16. kesäkuuta 1966, Joensuu) on ollut Itä-Suomen yliopiston englannin kielen professori vuodesta 2007. Hän valmistui filosofian kandidaatiksi vuonna 1992 ja lisensiaatiksi vuonna 1993, ja vuonna 1996 hän väitteli tohtoriksi. Nyman oli Joensuun yliopiston englannin kielen assistentti vuosina 1994–1999 ja yliassistentti vuosina 1999–2007. Hän on ollut Oulun yliopiston englantilaisen filologian dosentti vuodesta 1998 ja Turun yliopiston englanninkielisen kirjallisuuden dosentti vuodesta 2002. Vuosina 2003–2008 hän oli Suomen Yhdysvaltain tutkimuksen seuran (FASA) ja vuosina 2007–2009 Nordic Association of American Studiesin puheenjohtaja. Hän on kansainvälisen MESEA: Multi-Ethnic Studies: Europe and the Americas -järjestön johtokunnan jäsen ja ohjelmakoordinaattori (2012–2016).
Hän väitteli vuonna 1996 englannin kielen ja kulttuurin alalta aiheena "Men Alone: Masculinity, Individualism and Hard-Boiled Fiction". Hän jatkoi samaa tutkimuslinjaa teoksessa "Hard-Boiled Fiction and Dark Romanticism". Toinen väitöskirja "Imagining Englishness: Essays on the Representation of National Identity in Modern British Culture" on sosiologian alalta ja vuodelta 2005.
Richard Meade

Richard John Hannay Meade, OBE (4. joulukuuta 1938 Chepstow, Wales – 8. tammikuuta 2015) oli brittiläinen kenttäratsastaja, olympiavoittaja, maailman- ja euroopanmestari.
Meade kuului Ison-Britannian olympiakultaa Méxicossa 1968 ja Münchenissä 1972 voittaneisiin joukkueisiin. Münchenissä hän voitti myös yksilökilpailun olympiakultaa ensimmäisenä brittiratsastajana. Méxicon ja Münchenin lisäksi Meade kilpaili olympiatasolla myös Tokiossa 1964 (yksilökilpailun kahdeksas) ja Montréalissa 1976 (yksilökilpailun neljäs).
Olympiamenestyksensä lisäksi Meade saavutti runsaasti MM- ja EM-mitaleja, joukossa kaksi maailman- ja kolme euroopanmestaruutta. Hän kuoli 76-vuotiaana 8. tammikuuta 2015. Hänellä oli diagnosoitu syöpä edellisvuoden lokakuussa.
RN Vittorio Alfieri

RN Vittorio Alfieri () oli Italian kuninkaallisen laivaston Oriani-luokan hävittäjä toisessa maailmansodassa.
Valmistus.
Alus tilattiin Livornosta OTO:n telakalta, missä köli laskettiin 4. huhtikuuta 1936. Alus laskettiin vesille saman vuoden lopulla 20. joulukuuta ja liitettiin laivastoon 1. joulukuuta 1937.
Palvelus.
Alus upotettiin Matapanin taistelussa 28. maaliskuuta 1942.
RN Giosuè Carducci

RN Giosuè Carducci () oli Italian kuninkaallisen laivaston Oriani-luokan hävittäjä toisessa maailmansodassa.
Valmistus.
Alus tilattiin Livornosta OTO:n telakalta, missä köli laskettiin 5. helmikuuta 1936. Alus laskettiin vesille saman vuoden lopulla 28. lokakuuta ja liitettiin laivastoon 1. marraskuuta 1937.
Palvelus.
Alus upotettiin Matapanin taistelussa 28. maaliskuuta 1942.
RN Vincenzo Gioberti

RN Vincenzo Gioberti () oli Italian kuninkaallisen laivaston Oriani-luokan hävittäjä toisessa maailmansodassa.
Valmistus.
Alus tilattiin Livornosta OTO:n telakalta, missä köli laskettiin 1. tammikuuta 1936. Alus laskettiin vesille vielä samana vuonna 19. syyskuuta ja liitettiin laivastoon 27. lokakuuta 1937.
Palvelus.
Britannian kuninkaallisen laivaston sukellusvene "HMS Simoomin" laukaisema torpedo upotti risteilijän 9. elokuuta 1943.
Sansargereltekh Sangidorj

Sansargereltekh Sangidorj (s. 1969 Ulan Bator) on mongolialainen säveltäjä. Hän aloitti pianonsoiton opinnot isänsä Choigiv Sangidorjin johdolla Ulan Batorissa. Myöhemmin hän opiskeli Ulan Batorissa pianonsoittoa Nasanbat Lodoydamban ja Pagma Puntsagin sekä sävellystä Gonchigsumlaa Samban johdolla. Hän täydensi opintojaan Moskovan P. I. Tšaikovski -valtionkonservatoriossa ja Antón García Abrilin johdolla Madridissa.
Sangidorj sai tunnustuksen parhaasta pianoteoksesta Kultainen syksy -juhlassa Ulan Batorissa vuonna 1999. Yo-Yo Ma ja Silk Road Project tilasivat häneltä teoksen "Khara-Khorum" vuonna 2000. Sangidorjin teoksia on esitetty paitsi Mongoliassa, myös Kiinassa, Saksassa, Alankomaissa, Puolassa, Venäjällä, Espanjassa ja Yhdysvalloissa.
RN Libeccio (1934)

RN Libeccio () oli Italian kuninkaallisen laivaston Maestrale-luokan hävittäjä toisessa maailmansodassa.
Valmistus.
Alus tilattiin Riva Trigososta Cantieri del Tirrenolta, missä köli laskettiin 29. syyskuuta 1931. Alus laskettiin vesille 4. heinäkuuta 1934 ja liitettiin laivastoon vielä saman vuoden lopulla 23. marraskuuta.
Palvelus.
Britannian kuninkaallisen laivaston sukellusvene "HMS Upholderin" laukaisema torpedo upotti 9. marraskuuta 1941 "Libeccion".
RN Scirocco (1934)

RN Scirocco () oli Italian kuninkaallisen laivaston Maestrale-luokan hävittäjä toisessa maailmansodassa.
Valmistus.
Alus tilattiin Riva Trigososta Cantieri del Tirrenolta, missä köli laskettiin 29. syyskuuta 1931. Alus laskettiin vesille 22. huhtikuuta 1934 ja liitettiin laivastoon vielä saman vuoden lopulla 21. lokakuuta.
Palvelus.
Alus haaksirikkoutui 23. maaliskuuta 1942.
RN Maestrale (1934)

RN Maestrale () oli Italian kuninkaallisen laivaston Maestrale-luokan hävittäjä toisessa maailmansodassa.
Valmistus.
Alus tilattiin Anconasta CNR:n telakalta, missä köli laskettiin 25. syyskuuta 1931. Alus laskettiin vesille 5. huhtikuuta 1934 ja liitettiin laivastoon vielä samana vuonna 2. syysskuuta.
Palvelus.
Aluksen miehistö upotti aluksensa 9. syyskuuta 1943.
RN Grecale (1934)

RN Grecale () oli Italian kuninkaallisen laivaston Maestrale-luokan hävittäjä toisessa maailmansodassa.
Valmistus.
Alus tilattiin Anconasta CNR:n telakalta, missä köli laskettiin 25. syyskuuta 1931. Alus laskettiin vesille 17. kesäkuuta 1934 ja liitettiin laivastoon vielä samana vuonna 15. marraskuuta.
Palvelus.
Alus poistettiin palveluksesta 31. toukokuuta 1964.
Koordinaatioluku

Koordinaatioluku tarkoittaa kemiassa yhdisteissä tiettyyn atomiin sitoutuneiden ryhmien määrää. Kompleksikemiassa koordinaatioluvulla tarkoitetaan keskusionin ja ligandien muodostamien σ-sidosten määrää.
Koordinaatioluku kompleksiyhdisteissä ja koordinaatiogeometria.
Koordinaatioluku siirtymämetallien kompleksiyhdisteissä vaihtelee 2–9 välillä ja näistä koordinaatioluvut 6 ja 4 ovat tyypillisimmät. Lantanoideilla ja aktinoideilla koordinaatioluku voi olla jopa 12. Määritettäessä koordinaatiolukua otetaan huomioon ainoastaan ligandin ja keskusatomin väliset σ-sidokset, eikä keskusionin ja ligandin välisiä mahdollisia π-sidoksia oteta huomioon. Mikäli kaikki ligandit ovat yksihampaisia on keskusatomin koordinaatioluku sama kuin siihen sitoutuneiden ligandien määrä. Keskusatomin koordinaatioluku kompleksissa riippuu keskusatomin atomisäteestä ja hapetusluvusta. Koordinaatioluku kasvaa ryhmässä alaspäin mentäessä atomikoon kasvaessa ja korkeammalla hapetusluvulla olevat keskusatomit muodostavat komplekseja yleensä suuremmilla koordinaatioluvuilla kuin silloin kun keskusatomina on sama alkuaine alemmalla hapetusluvulla. Myös ligandin koko vaikuttaa koordinaatiolukuun ja suurimpaan mahdolliseen koordinaatiolukuun 9 päästään vain ligandien ollessa hyvin pieniä, esimerkiksi hydridoligandeja. Jokaisella koordinaatioluvulla on yksi tai useampi sille tyypillinen koordinaatiogeometria. Koordinaatioluvuilla 5 ja 7 esiintyy usein rakenteen fluksionaalisuutta.
Marika Kiviharju

Marika Kiviharju (o.s. Saarinen s. 11. huhtikuuta 1980 Loppi) on suomalainen valokuvaaja. Hän on toiminut valmistuttuaan valokuvausalan yrittäjänä ensin Helsingissä ja vuodesta 2018 lähtien Muurlassa.
Ura.
Kiviharju on valmistunut medianomiksi Lahden Muotoilu- ja taideinstituutista vuonna 2005. Valmistumisen jälkeen Kiviharju on toiminut studiokuvaajana, kuvauskouluttajana sekä lehtikuvaajana. Kiviharju on tehnyt glamour- ja alaston-taidevalokuvia. Keväällä 2015 ilmestyi Kiviharjun ensimmäinen valokuvataidekirja "Alaston totuus", jossa aiheena julkisuuden henkilöt ja alastomuus. Kirjan valokuvissa poseeraavat muun muassa Helena Lindgren, Ristomatti Ratia, Antti Reini sekä Aira Samulin. Samaista aihetta käsittelevä valokuvanäyttely We Want You – Naked! järjestettiin vuotta aiemmin.
Yksityiselämä.
Kiviharju avioitui heinäkuussa 2022 lääkäri Janne Sarimon kanssa. Kiviharjulla on edellisestä liitostaan kaksi alaikäistä lasta, tyttö ja poika.
Lennon muistelee

Lennon muistelee on Jann Wennerin toimittama kirja, joka perustuu hänen "Rolling Stone" -musiikkilehdelle tekemäänsä muusikko John Lennonin laajaan haastatteluun. Alkuperäinen kirja "Lennon remembers" ilmestyi 1970. Suomeksi käännettynä kirja julkaistiin 1973.
Sisältö.
Haastattelussa käsitellään asioita, jotka sivuavat John Lennonin uraa ja elämänvaiheita. Samalla käsitellään tuolloin juuri hajonneen The Beatlesin uraa. Haastattelu sivuaa joitain aikalaisia kuten Brian Jonesia.
Useiden Lennonin yhtyeelle yksin tai Paul McCartneyn kanssa säveltämien kappaleiden tekotapa ja inspiraation lähde tulee esiin. Toisaalta myös jäsenten keskinäisten suhteiden kiristyminen ja haastattelun aikainen tila Lennonin näkökulmasta käyvät ilmi. Lennon kertoo myös The Beatlesin kiertueiden aikaisista kokemuksista sekä turhautumisesta niihin sekä musiikillisesti että tapahtumina.
Lennon myönsi myöhemmin Hunter Daviesille, joka kirjoitti The Beatlesin virallisen biografian, että hän puhuu paljon ja osaksi sivu suunsa, kun Davies vaati selitystä joihinkin Lennonin biografiasta haastattelussa sanomiin asioihin.
Lomamatka 80-luvulle

Lomamatka 80-luvulle on Yleisradion tv-sarja, jota esitettiin Yle TV1:llä kesällä 2015 tiistaisin yhdeksän osan verran.
Juoni.
Yle Uutisten Taloustutkimuksella teettämässä kyselyssä lähes joka kolmas vastaaja ilmoitti, että 1980-luvulla elämä on ollut Suomessa parhaimmillaan. Onko näin? Yleisradio teki ihmiskokeen, joka nimettiin "Lomamatka 80-luvulle". 
Viikon mittaisella aikamatkalla sarjaan valitut lomamatkalaiset pääsevät hyppäämään Juha Kankkusen ralliauton kyytiin, säveltävät ja sanoittavat Pelle Miljoonan avustamana hyväntekeväisyysbiisin ja pääsevät jumppaamaan Anne Sällylän johdolla. Lomamatkalaiset tekevät taidetta ARS 83 -näyttelyn hengessä ja treenaavat 1980-luvun suomalaista menestyslajia, amerikkalaista jalkapalloa.
Matka suuntaa Helsingistä Riihimäen kautta kohti Lounais-Suomea – Loppea, Lietoa, Turkua, Uuttakaupunkia ja Poria, palaten takaisin Helsinkiin. Matkallaan he keräävät suorittamistaan tehtävistä karvanoppia ja se autokunta, jolla on viikon reissun jälkeen niitä eniten, saa palkinnoksi jatkaa 1980-luvun tunnelmia kesäauton muodossa.
Yhdeksänosaisen sarjan oppaana aikamatkalla toimii radio-ohjelma "Lakattujen varpaankynsien" Susanna Vainiola ja sarjan kertojana tunnelmoi Tapani Ripatti.
Zhaotong

 
Zhaotong (, pinyin: Zhāotōng Shì) on prefektuuritason kaupunki Lounais-Kiinan Yunnanin maakunnan koillisosassa. Prefektuurin pinta-ala on 23 021 neliökilometriä ja väkiluku 5,2 miljoonaa (2010). Prefektuurin hallintokeskus on noin 788 000 asukkaan Zhaoyangin kaupunkipiiri (2010). 
Prefektuuri tunnetaan Yunnanin pohjoisena portina. Se rajoittuu etelässä Qujingin prefektuuriin, lännessä ja pohjoisessa Sichuanin sekä idässä Guizhoun maakuntaan. Yunnanin maakunnan pääkaupunki Kunming sijaitsee linnuntietä 290 kilometriä Zhaotongin kaupungista etelälounaaseen. Kaupunkien välillä on päivittäinen reittilento. 
Seutu on ollut ihmiskunnan asuttama pitkään. Fossiililöytöjen mukaan jo 100 000 vuotta sitten. Zhaotongista on löydetty monia neoliittisiä jäänteitä.
Punaselkäsieppo

Punaselkäsieppo ("Eugerygone rubra") on pensassieppojen heimoon kuuluva varpuslintu.
Levinneisyys.
Punaselkäsieppoa tavataan Uuden-Guinean saarella. Lajin kanta on vakaa, ja se on luokiteltu elinvoimaiseksi.
Tiheikkösieppo

Tiheikkösieppo ("Heteromyias albispecularis") on pensassieppojen heimoon kuuluva varpuslintu.
Levinneisyys.
Tiheikkösieppoa tavataan Australian koillisosissa ja Uuden-Guinean saarella. Lajin kanta on vakaa, ja se on luokiteltu elinvoimaiseksi.
Korpraalisieppo

Korpraalisieppo ("Poecilodryas brachyura") on pensassieppojen heimoon kuuluva varpuslintu.
Levinneisyys.
Korpraalisieppoa tavataan Indonesiassa ja Papua-Uudessa-Guineassa. Lajin kanta on vakaa, ja se on luokiteltu elinvoimaiseksi.
Daniele Rugani

Daniele Rugani (s. 29. heinäkuuta 1994 Lucca) on italialainen jalkapalloilija, joka edustaa italialaisseura Juventusta. Oikeajalkainen Rugani on pelipaikaltaan keskuspuolustaja.
Ura.
Seurajoukkueura.
Rugani on Empoli FC:n kasvatti. Hän siirtyi vuonna 2012 lainalle Juventukseen, josta hän siirtyi kaudeksi 2013-2014 Serie B:ssä tuolloin pelanneeseen kasvattajaseuraansa. Pelaajan oikeuksista puolet kuului tuolloin Juventukselle ja puolet Empolille. Rugani pelasi kaudella 2013-2014 Serie B:ssä 40 ottelua tehden kaksi maalia, kun Empoli nousi Serie A:han. Hän jatkoi Empolissa ja teki pääsarjadebyyttinsä elokuussa 2014 Udinesea vastaan. Avausmaalinsa hän iski seuraavassa kuussa AC Cesenaa vastaan. Helmikuussa 2015 Juventus osti Empolin puolen Ruganin pelaajaoikeuksista, mutta Rugani jatkoi loppukauden Empolissa. Hän pelasi läpimurtokaudellaan täydet minuutit joka ottelussa tehden kaksi maalia ja Empoli säilyi sarjassa. Kauden päätteeksi Rugani valittiin sarjan tähdistöjoukkueeseen.
Kesällä 2015 Rugani palasi takaisin Juventuksen joukkueeseen. Hän teki debyyttinsä Mestarien liigassa syyskuussa 2015 Sevillaa vastaan. Juventus-debyyttinsä Serie A:ssa Rugani teki joulukuussa 2015 Carpia vastaan. Kaudella 2015–2016 Rugani pelasi 17 Serie A -ottelua ja juhli Serie A:n, Italian cupin ja Italian supercupin voittoa. Hän voitti Italian-mestaruuden myös seuraavien neljän kauden aikana, jolloin pelasi järjestyksessään 15, 22, 15 ja 10 ottelua sekä teki kolmella ensimmäisellä kaudella kaksi maalia kullakin. Italian cupin hän voitti 2017 ja 2018. Mestarien liigassa hän pelasi vuosien 2015–2020 aikana 11 ottelua ja teki yhden maalin.
Rugani oli kaudella 2020–2021 neljä kuukautta lainalla Rennais'ssa, jossa pelasi vain yhden Ligue 1:n ja yhden Mestarien liigan ottelun. Kevätkaudella hän pelasi Cagliarissa lainalla 16 Serie A:n ottelua ja teki yhden maalin. Kaudella 2021–2022 hän pelasi Juventuksessa 12 Serie A:n ja neljä Mestarien liigan ottelua. Seuraavalla kaudella hän pelasi yhdeksän ottelua Italian pääsarjassa ja yhden pelin Mestarien liigassa. Kaudella 2023–2024 hän pelasi 17 Serie A:n ottelua ja teki niissä kaksi maalia. 
Maajoukkueura.
Rugani on edustanut Italiaa monissa nuorten maajoukkueissa. Vuosina 2014–2017 Rugani pelasi Italian alle 21-vuotiaiden maajoukkueessa 19 ottelua ja teki kaksi maalia. Hän kuului joukkueeseen vuoden 2015 ikäluokan EM-kilpailuissa, joissa pelasi kolme ottelua ja vuoden 2017 EM-kilpailuissa, joissa pelasi välierissä pudonneessa Italian joukkueessa neljä ottelua. 
Italian jalkapallomaajoukkueen mukaan Rugani kutsuttiin ensimmäisen kerran marraskuussa 2014. Hänet nimettiin Italian alustavaan ryhmään vuoden 2016 EM-kilpailuihin. Hän ei kuitenkaan päässyt mukaan kisoihin. Ensimmäisen A-maaottelunsa hän pelasi syyskuussa 2016 Ranskaa vastaan. Hän on pelannut kaikkiaan seitsemän maattelua, joista yksi on ollut MM-karsintaottelu.
Saavutukset.
Seurajoukkuetasolla
Henkilökohtainen
Yuxi

 
Yuxi (, pinyin: Yùxī shì) on prefektuuritason kaupunki Lounais-Kiinan Yunnanin maakunnan keskiosassa. Yunnanin maakunnan pääkaupunki Kunming sijaitsee noin 80 kilometriä Yuxista pohjoiskoilliseen. Yuxin prefektuurin pinta-ala on 15 285 neliökilometriä ja väkiluku 2,3 miljoonaa (2010). Prefektuurin hallintokeskus on noin 495 000 asukkaan Hongtan kaupunkipiiri (2010), joka oli piirikuntatason Yuxin kaupunki kun Yuxin prefektuurista tuli prefektuuritason kaupungiksi vuonna 1997.
Maantiede.
Prefektuuri rajoittuu koillisessa Kunmingin prefektuuritason kaupunkiin, kaakossa Honghen autonomiseen prefektuuriin, lännessä Pu’erin prefektuuritason kaupunkiin (tunnettiin aiemmin nimellä Simao) ja luoteessa Chuxiongin autonomiseen prefektuuriin. 
Maastoltaan monipuolinen Yuxi sijaitsee Yunnan-Guizhoun tasangon länsilaidalla. Seudulla on vuoria, laaksoja, järviä ja jokiseutuja. Prefektuurin alueella sijaitseva Fuxianjärvi on Kiinan kolmanneksi syvin järvi. Prefektuurin luoteisosissa on ylävämpää ja kaakossa alavampaa. Yuxin kaupunki sijaitsee noin 1 630 metriä merenpintatason yläpuolella. 
Hallinnollinen jako.
Piirikuntatasolla prefektuuri jakautuu kahteen kaupunkipiiriin, neljään piirikuntaan ja kolmeen autonomiseen piirikuntaan.
Appelsiini (hedelmä)

Appelsiini (&lt; ruots. "Apelsin" &lt; saks. "Apfelsine", ’kiinanomena’) on appelsiinin ("Citrus sinensis") hedelmä. Kasvitieteessä appelsiinin hedelmä määritellään marjaksi, koska se on pehmeäkuorinen, mehevä hedelmä.
Appelsiini on pyöreä, ja muiden sitrushedelmien tavoin se on jakautunut useampaan lohkoon. Kypsät appelsiinit ovat hyviä C-vitamiinin lähteitä.
Appelsiinit ovat yleensä oransseja. Appelsiini onkin joissain kielissä antanut nimensä oranssille värille. Värin nimi tulee alun perin ranskan sanasta "orange", joka merkitsee sekä appelsiinia että sen oranssia väriä. Muutamat lajikkeet ovat kuitenkin sisältä punaisia, ja niitä sanotaan veriappelsiineiksi.
Käyttö.
Yleensä appelsiinin paksu kuori poistetaan ennen syömistä ja hedelmästä syödään vain hedelmäliha, mutta kuorta voidaan prosessoinnin jälkeen käyttää esimerkiksi eläinten ruokana. Appelsiinista voidaan myös puristaa mehua.
Appelsiinin kuorta ei yleensä syödä, vaikka kuoressa itsessään ei ole mitään ihmiselle myrkyllistä. Appelsiiniin käytettyä kasvinsuojeluainetta ei myöskään ole ihmisen kokonaissaannin kannalta mitenkään merkityksellisiä tai haitallisia määriä. Appelsiinin voi turvallisesti syödä kokonaan, sekä hedelmän että kuoren, kunhan pesee mahdolliset kasvinsuojeluainejäämät pois. Kuoren ohutta oranssia osaa useimmiten käytetäänkin esimerkiksi mausteena ruoanlaitossa.
Historia.
Appelsiini on kotoisin Kiinasta ja Intiasta, joissa sitä kasvatettiin jo 2 500 vuotta ennen ajanlaskun alkua. Eurooppaan appelsiini tuli 1400-luvulla portugalilaisten merenkävijöiden mukana. Appelsiinit yleistyivät Euroopassa nopeasti, ja jo sadan vuoden kuluessa ne olivat Euroopassa hyvin suosittuja.
Ravintoarvot.
Appelsiini sisältää huomattavasti enemmän C-vitamiinia kuin esimerkiksi porkkana.
Tuotanto.
Appelsiineja vietiin vuonna 2005 eri maista yhteensä 5,55 miljoonaa tonnia. Suurimmat viejät olivat Etelä-Afrikka ja Espanja. Muita merkittäviä appelsiiniviejiä ovat Yhdysvallat, Egypti, Marokko, Kreikka, Turkki ja Israel.
Appelsiininvientimaat eroavat kuitenkin appelsiinintuotantomaista:
Fred (jalkapalloilija, 1993)

Fred (oik. Frederico Rodrigues de Paula Santos, s. 5. maaliskuuta 1993 Belo Horizonte) on brasilialainen jalkapalloilija, joka edustaa Turkin Superliigassa pelaavaa Fenerbahçea. Fred on pelipaikaltaan keskikenttäpelaaja, hän on vasenjalkainen. Hän kuuluu myös Brasilian jalkapallomaajoukkueeseen.
Ura.
Seurajoukkueura.
Fredin kasvattajaseura on Internacional, jonka paidassa Série A:ssa hän debytoi kaudella 2012. Fred pelasi kausilla 2012 ja 2013 seurassa yhteensä 33 ottelua tehden niissä seitsemän maalia. Heinäkuussa 2013 Fred siirtyi Ukrainan valioliigaan FK Šah’tar Donetskin riveihin. Ensimmäisellä kaudellaan hän voitti seuran kanssa liigamestaruuden sekä supercupin. Vuonna 2015 hän oli mukana voittamassa supercupia toistamiseen.
Fred jäi kiinni nesteenpoistolääke hydroklooritiatsidin käytöstä Copa Américassa 2015, ja sai vuoden pelikiellon, jonka hän kärsi kahdessa osassa: 4.2.–30.6.2016 ja 7.3.–27.7.2017. Hän voitti Ukrainan-mestaruuden 2017 ja 2018 sekä Ukrainan Cupin 2018. Kaikkiaan hän pelasi Šah’tar Donetskissa 101 Ukrainan liigan ottelua, joissa teki kymmenen maalia. Mestarien liigassa hän pelasi 24 ottelua ja viimeisteli yhden maalin.
Fred siirtyi Englannin Valioliigassa pelaavan Manchester Unitedin riveihin 47 miljoonan punnan siirtosummalla kesällä 2018. Kauden 2022–2023 loppuun mennessä hän pelasi Unitedissa 139 valioliigaottelua, 16 Mestarien liigan ottelua ja 26 Eurooppa-liigan ottelua. Valioliigassa hän teki maalin syyskuussa 2018 Wolverhamptonia ja huhtikuussa 2021 Tottenhamia vastaan, kaudella 2021–2022 kahdesti Leedsiä ja kerran Crystal Palacea ja Leicesteriä vastaan sekä kaudella 2022–2023 Tottenhamia ja Nottinghamia vastaan. Eurooppa-liigassa hän teki kaksi maalia yhdessä ottelussa Club Bruggea vastaan helmikuussa 2020. Hän tuli vaihdosta kentälle tappiollisessa Eurooppa-liigan finaalissa Villarrealia vastaan 2021. Hän voitti Englannin liigacupin kaudella 2022–2023.
Fred siirtyi Turkin Superliigan Fenerbahçeen vajaan kymmenen miljoonan euron siirtosummalla elokuussa 2023.
Maajoukkueura.
Fred debytoi vuonna 2014 Brasilian alle 21-vuotiaiden maajoukkueessa. Debyytti Brasilian jalkapallomaajoukkueessa tapahtui saman vuoden marraskuussa ystävyysottelussa Turkkia vastaan. Kesäkuussa 2015 maajoukkueen päävalmentaja Dunga nimesi Fredin mukaan saman kesän Copa Américaan loukkaantuneen Luiz Gustavon tilalle. Fred pelasi turnauksessa kaksi alkulohko-ottelua. Hän kuului Brasilian joukkueeseen MM-kilpailuissa 2018, muttei päässyt pelaamaan. Hän pelasi kuusi ottelua Brasilian hopeajoukkueessa Copa Américassa 2021. MM-kilpailuissa 2022 hän pelasi neljä ottelua.
Mirko Valdifiori

Mirko Valdifiori (s. 21. huhtikuuta 1986 Russi) on italialainen jalkapalloilija, joka edustaa Serie A:ssa pelaavaa SSC Napolia. Oikeajalkainen Valdifiori on pelipaikaltaan puolustava keskikenttäpelaaja. Hän kuuluu myös Italian jalkapallomaajoukkueeseen.
Ura.
Seurajoukkueura.
Valdifiorin kasvattajaseura on AC Cesena, jonka edustusjoukkueessa hän pelasi vuosina 2005–2008. Otteluita Serie B:ssä kertyi kolme. Vuosina 2006–2007 ja 2007–2008 Valdifiori oli lainalla kolmanneksi korkeimman sarjatason Lega Pron Paviassa ja Legnanossa. Heinäkuussa 2008 Valdifiori siirtyi Serie B:n Empoli FC:hen. Hän pelasi Serie B:ssä kuuden kauden aikana 198 ottelua tehden niissä neljä maalia. Kaudeksi 2014–2015 Valdifiori ja Empoli nousivat Serie A:han, jossa Valdifiori teki pääsarjadebyyttinsä elokuussa 2014 Udinesea vastaan. Valdifiori pelasi vahvan kauden esiintyen 36 Serie A-ottelussa.
Kesällä 2015 Valdifiori siirtyi Serie A:n SSC Napoliin.
Maajoukkueura.
Vahvojen Serie A-esitystensä ansiosta Valdifiori valittiin Italian jalkapallomaajoukkueen mukaan maaliskuussa 2015. Hän teki maajoukkuedebyyttinsä tuon kuun lopulla ystävyysottelussa Englantia vastaan.
Tomas Falk

Tomas Falk (s. 1975) on liiketaloustieteilijä ja markkinoinnin tutkija, jolla on sekä Saksan että Suomen kansalaisuudet. Hän toimii professorina Aalto-yliopiston kauppakorkeakoulun markkinoinnin laitoksella sekä saksalaisessa EBS Business Schoolissa. Falk on myös Aalto-yliopiston markkinoinnin laitoksen johtaja. 
Falk valmistui tohtoriksi Mannheimin yliopistosta vuonna 2006, jossa hän jatkoi professorina vuoteen 2010 asti. Falk on myös toiminut vierailevana tutkijana Maastrichtin yliopistossa Alankomaissa sekä Pennsylvanian osavaltionyliopistossa Yhdysvalloissa.
Falkin työn erikoisalueina ovat muun muassa asiakkaiden suhtautuminen itsepalveluteknologioiden käyttöön, palveluiden laadun johtaminen sekä palveluvirheisiin reagointi. Hänen tutkimuksiaan on julkaistu useissa johtavissa markkinoinnin alan julkaisuissa, ja vuonna 2010 hän vastaanotti American Marketing Associationin myöntämän parhaan tutkimusraportin palkinnon työstään brändien produktiivisuuteen liittyen.
Cystoseira

Cystoseira on ruskolevien suku. Ne ovat kestäviä ruskeita makroleviä, jotka kestävät veden mylläystä varsin hyvin.
Sukuun on luokiteltu kaikkiaan 239 lajia ja alalajia, mutta niistä vain 39 on taksonomisesti hyväksyttäviä.
Suku on levinnyt kaikkialle maailmaan, mutta 80 % sen lajeista tavataan Välimerellä ja Atlantilla Välimeren läheisyydessä. Cystoseirat ovat yleisimpiä lajeja Välimeren rantavesissä 0-1 metrin syvyydessä, jos pohja-aines on kovaa ja vesi on puhdasta. Näitä leviä voidaan käyttää rantojen puhtauden indikaattoreina.
Alessio Romagnoli

Alessio Romagnoli (s. 12. tammikuuta 1995 Anzio) on italialainen jalkapalloilija, joka edustaa Serie A:ssa pelaavaa Laziota. AC Milanissa pelatessaan hän oli joukkueen kapteeni. Vasenjalkainen Romagnoli on pelipaikaltaan keskuspuolustaja.
Ura.
Seurajoukkueura.
Romagnoli on AS Roman kasvatti. Hän debytoi seuran ykkösjoukkueen paidassa Serie A:ssa maaliskuussa 2013 Genoaa vastaan onnistuen heti maalinteossa puskemalla Francesco Tottin kulmapotkusta. Syyskuussa 2014 Romagnoli siirtyi kauden 2014–2015 kattavalle lainasopimukselle Serie A:n Sampdoriaan, jossa hän pelasi kauden aikana 31 ottelua tehden niissä kaksi maalia. Vahvan kauden jälkeen Romagnoli siirtyi Milaniin, jossa hän pelasi vuoteen 2022 saakka.
Maajoukkueura.
Romagnoli on edustanut monia Italian nuorten maajoukkueita. Vuodesta 2016 hän on pelannut A-maajoukkueessa, jossa otteluita on kertynyt kaksitoista. Debyyttinsä hän teki Espanjaa vastaan MM-karsinnassa 6. lokakuuta 2016. Maajoukkuedebyytissään Romagnoli pelasi topparina täydet 90 minuuttia tasatulokseen 1–1 päättyneessä ottelussa. Romagnoli teki kaksi maalia vuoden 2020 EM-kisojen karsinnoissa: lokakuussa 2019 Liechtensteinia ja runsas kuukausi myöhemmin Armeniaa vastaan.
Raimo Mäntynen

Raimo Tapani Mäntynen (s. 22. maaliskuuta 1954 Karhula) on suomalainen kilpauransa päättänyt koripalloilija.
Mäntynen pelasi miesten SM-sarjaa kasvattajaseurassaan Peli-Karhuissa kaudella 1973–1974. Vuosina 1976–1982 hän edusti Helsingin NMKY:tä kuuden kauden ajan ja saavutti kahdesti Suomen cupissa hopeaa.
Suomen maajoukkueessa Mäntynen pelasi vuosien 1972–1979 välillä 77 ottelua 3,2 pisteen keskiarvolla. A-nuorten maajoukkueessa hän pelasi 13 ottelua. Mäntynen kuului Suomen joukkueeseen vuoden 1977 EM-kilpailuissa Belgiassa, missä se sijoittui kymmenenneksi. Pohjoismaiden mestaruuden Mäntynen voitti Suomen joukkueessa vuonna 1978.
Norbert Bonvecchio

Norbert Bonvecchio (s. 14. elokuuta 1985 Trento) on italialainen keihäänheittäjä, joka edustaa Atletica Trento -seuraa. 181 senttimetriä pitkän ja 81 kilogrammaa painavan Bonvecchion ennätys on vuoden 2014 joukkue-EM-kilpailuissa heitetty 80,37.
Bonvecchio aloitti uransa vuonna 2008. Vuonna 2013 hän voitti Italian mestaruuden tuloksella 75,36. Vuonna 2014 hän sijoittui neljänneksi joukkue-EM-kilpailuissa Braunschweigissä omalla ennätyksellään. Samana vuonna hän oli mukana myös EM-kilpailuissa Zürichissä, jossa hän oli karsinnan viimeinen tuloksen saanut urheilija heitettyään vain 69,38.
Giorgian De Arrascaeta

Giorgian Daniel De Arrascaeta Benedetti (s. 1. kesäkuuta 1994 Nuevo Berlín) on uruguaylainen jalkapalloilija, joka edustaa Brasilian Série A:ssa pelaavaa Flamengoa. Molempijalkainen De Arrascaeta on pelipaikaltaan hyökkäävä keskikenttäpelaaja. Hän on pelannut Uruguayn maajoukkueessa vuodesta 2014.
Ura.
Seurajoukkueura.
De Arrascaeta on Defensor Sporting Clubin kasvatti. Hän pelasi seuran edustusjoukkueessa vuosina 2012–2015. Otteluita Uruguayn Primera Divisiónissa kertyi 53 ja maaleja 16. De Arrascaeta debytoi seuran paidassa myös Copa Libertadoresissa, jossa maaleja syntyi 12 ottelussa kaksi kappaletta. Tammikuussa 2015 De Arrascaeta siirtyi Brasilian Série A:n Cruzeiroon, jossa hän sai kevätkaudella 2015 enemmän vastuuta Copa Libertadoresissa kuin Série A:ssa mutta pääsi sittemmin pelaamaan paljon myös Brasilian omassa sarjassa. Tammikuussa 2019 De Arrascaeta siirtyi Flamengoon, jossa hän on voittanut Brasilian-mestaruuden vuosina 2019 ja 2020 sekä Copa Libertadoresin vuosina 2019 ja 2022.
Maajoukkueura.
De Arrascaeta kuului vuosina 2012–2013 Uruguayn alle 20-vuotiaiden maajoukkueeseen, jossa hän pelasi 20 ottelua ja teki neljä maalia. Hän oli vuonna 2013 mukana Turkissa ikäluokan MM-kilpailuissa, joissa hän pelasi joukkueensa kaikki seitsemän ottelua ja teki alkulohkossa kaksi maalia Uruguayn saavuttaessa hopeaa.
De Arrascaeta debytoi Uruguayn A-maajoukkueessa syyskuussa 2014 ystävyysottelussa Etelä-Koreaa vastaan. Maajoukkueen päävalmentaja Óscar Tabárez nimesi hänet Uruguayn kokoonpanoon vuoden 2015 Copa Américaan ja antoi tälle pelinumeron 10. De Arrascaeta pelasi turnauksessa vain ensimmäisessä ottelussa Jamaikaa vastaan vajaat puoli tuntia. MM-kilpailuissa 2018 hän pelasi alkulohkossa avauskokoonpanossa Egyptiä vastaan ja tuli vaihdosta kentälle Venäjää vastaan. Copa Américassa hän pelasi kolme ottelua vuonna 2019 ja neljä ottelua vuonna 2021. MM-kilpailuissa 2022 hän tuli vaihdosta kentälle Portugalia vastaan ja pelasi avauskokoonpanossa viimeisessä alkulohko-ottelussa Ghanaa vastaan ja teki ottelun molemmat maalit.
De Arrascaeta on pelannut vuoden 2022 loppuun mennessä 42 A-maaottelua, joissa hän on ollut 26 kertaa avauskokoonpanossa. Hän on tehnyt näissä otteluissa kymmenen maalia, joista kaksi MM-kilpailuissa, viisi MM-kilpailujen karsinnoissa ja kolme ystävyysotteluissa.
Saku &amp; Vaakku

Saku &amp; Vaakku (, on Isossa-Britanniassa, Israelissa ja Etelä-Koreassa tehty lapsille suunnattu televisiosarja. Sarjassa Saku-niminen poika seikkailee ponnahduskirjamaailmassa Vaakku-ankan kanssa.
Whit Stillman

John Whitney ”Whit” Stillman (s. 25. tammikuuta 1952 Washington D. C.) on yhdysvaltalainen elokuvaohjaaja, -käsikirjoittaja ja -tuottaja, joka on tullut tunnetuksi nykyajan kaupunkilaisen yläluokan kuvaajana tapakomedioiden kautta. Hän oli vuonna 1990 ehdolla Parhaan alkuperäisen käsikirjoituksen Oscar-palkinnon saajaksi elokuvastaan "Metropolitan". Hänen muut elokuvansa ovat "Barcelona" (1994), "The Last Days of Disco" (1998) ja "Damsels in Distress (2011).
Whit Stillmanin isä on demokraattipoliitikko sekä presidentti John F. Kennedyn luokkatoveri ja avustaja. Stillman suoritti 21-vuotiaana bachelor-tutkinnon Harvardin yliopistosta ja työskenteli toimittajana, kunnes muutti 1980 Espanjaan. Siellä hän toimi 1980-luvun alkupuolen espanjalaiselokuvien myyntiagenttina ja oli mukana myös niiden tuotannoissa. Palattuaan New Yorkiin hän vaihtoi kirjailijahaaveensa elokuvantekoon ja rahoitti esikoiselokuvansa muun muassa myymällä asuntonsa.
Stillman vieraili Sodankylän elokuvajuhlilla kesäkuussa 2015.